Ontstoke inwoners neem Eskom-werkers as gyselaarsArgieffoto bloot ter illustrasie. Werknemers van Eskom is Maandag deur ontevrede gemeenskapslede in Mabopane, noord van Pretoria, as gyselaars aangehou. Amanda Qithi, woordvoerder van Eskom, sê die gemeenskap van Morula View het altesaam nege van die kragvoorsiener se werknemers as gyselaars geneem, voordat hulle gisteraand deur wetstoepassingsowerhede na veiligheid gebring is. Geen werknemer is tydens die gyselaarsdrama beseer nie. Qithi sê die gemeenskap van Morula View is ongelukkig oor ’n stukkende minisubstasie in hul omgewing. Inwoners dring daarop aan dat die minisubstasie herstel word. Eskom beleef egter tans ’n tekort aan minisubstasies wat ’n vertraging in herstelwerk aan die toerusting tot gevolg het. Qithi erken dat die gemeenskap van Morula View een van dié is wat tans deur die vertraging in herstelwerk aan minisubstasies geraak word. Sy wys egter daarop dat onwettige verbindings, die omseiling van kragmeters en vandalisme van infrastruktuur groot druk plaas op die kragnetwerk terwyl Eskom bont staan met toerusting wat die gees gee. Volgens Qithi werk die kragvoorsiener tans saam met vervaardigers om alle stukkende minisubstasies so gou moontlik te herstel en sodoende kragtoever na betalende kliënte te herstel. Eskom het Maandag se gyselaarsvoorval in Mabopane veroordeel. “Ons glo dat probleme opgelos kan word sonder om ons werknemers se lewens te bedreig. Ons doen ŉ beroep op gemeenskappe om geduldig met ons te wees terwyl ons werk aan ’n oplossing vir die tekort aan minisubstasies.” Maroela Media het Dinsdagoggend ’n navraag aan die Gautengse polisie gerig en wag op terugvoer.